Хто што або дзе і чым запраўляе
*Міхась Пазнякоў*

Пад хусцінку для красы

Таня запраўляе валасы.

Малайчына наш Сярожа —

Запраўляе сам ён ложак.

Мама суп мне налівае

I смятанай запраўляе.

Ураджай каб быў, вясной,

Каб расло усё як трэба,

Запраўляе тата мой

Угнаенні добра ў глебу.

На заправачнай «Масквіч»

Запраўляе Клім Фаміч.

Ганарыцца Каця працай

На камвольным камбінаце:

Запраўляе там бабіны

У прадзільныя машыны.

Запраўляе ў клубе Міла —

Драмгурток яна стварыла.